กรมชลประทาน เดินหน้าพัฒนาลุ่มน้ำชีตอนบน มุ่งแก้ปัญหาน้ำท่วมน้ำแล้งอย่างเป็นระบบ
นายประพิศ จันทร์มา อธิบดีกรมชลประทาน เปิดเผยว่า กรมชลประทานเร่งรัดโครงการพัฒนาลุ่มน้ำชีตอนบน ซึ่งเป็นลุ่มน้ำสำคัญในภาคตะวันออกเฉียงเหนือ เนื่องจากลำน้ำชีเป็นลำน้ำสายหลัก ที่ไหลผ่าน 9 จังหวัด ของภาคตะวันออกเฉียงเหนือ ได้แก่ ชัยภูมิ ขอนแก่น กาฬสินธุ์ มหาสารคาม ร้อยเอ็ด ยโสธร อุบลราชธานี หนองบัวลำภู และอุดรธานี ที่มีปริมาณน้ำท่าเฉลี่ย 16,405 ล้านลูกบาศก์เมตรต่อปี ปัจจุบันมีแหล่งน้ำเก็บกักน้ำขนาดใหญ่จำนวน 3 แห่ง ได้แก่ เขื่อนอุบลรัตน์ เขื่อนจุฬาภรณ์ และเขื่อนลำปาวและ อ่างขนาดกลาง จำนวน 69 แห่ง ปริมาณเก็บกัก 5,015 ล้าน ลูกบาศก์เมตร คิดเป็นประมาณร้อยละ 30 ของปริมาณน้ำท่าทั้งหมด และด้วยลักษณะภูมิประเทศที่เป็นที่ราบสูง และลักษณะลำน้ำที่มีความคดเคี้ยว บางช่วงกว้าง บางช่วงแคบ ทำให้ในฤดูแล้งก็ประสบปัญหาขาดแคลนน้ำสำหรับอุปโภคบริโภค การเกษตรและกิจกรรมอื่นๆ ในขณะที่ฤดูฝนเกิดภาวะน้ำท่วมอยู่เป็นประจำ กรมชลประทาน วางแผนดำเนินโครงการพัฒนาลุ่มน้ำชีตอนบน เพื่อแก้ปัญหาอุทกภัยและภัยแล้งในระยะยาว ประกอบด้วยโครงการสร้างอ่างเก็บน้ำ 6 อ่างในจังหวัดชัยภูมิ หากดำเนินการแล้วเสร็จทั้ง 6 โครงการ จะสามารถเก็บกักน้ำได้เพิ่มขึ้น 246.20 ล้านลบ.ม. พื้นที่ได้รับประโยชน์รวม 192,000 ไร่พร้อมเชื่อมั่นว่าการพัฒนาแหล่งน้ำต้นทุนในลุ่มน้ำชีตอนบน จะเป็นส่วนสำคัญที่สร้างความมั่นคง เพิ่มแหล่งเก็บกักน้ำ ลดการขาดแคลนน้ำและจะช่วยบรรเทาภัยในฤดูน้ำหลาก ลดความเสียหาย พัฒนาคุณภาพชีวิตของประชาชนในพื้นที่ให้ดีขึ้นต่อไป